Document ID: /roh_data/filtered/fineweb-2-filterrobots_roh.jsonl.gz/33380

En la Venezuela èn passa 7,1 milliuns persunas sa participadas a la votaziun simbolica davart la refurma da la constituziun dispitaivla dal president Nicolas Maduro. Quai han communitgà ils organisaturs da la votaziun suenter avair dumbrà 95% da las vuschs.
Encunter regenza Maduro, dentant senza vigur legala
Ils resultats concrets da la votaziun vegnan enconuschents il glindesdi. L’opposiziun aveva instradà la votaziun simbolica per pudair mussar si, che la maioritad da la populaziun saja encunter la constituziun dispitaivla da Maduro. La votaziun è spiramain simbolica e n’ha nagin caracter legal.
La regenza Maduro na renconuscha perquai betg la votaziun
Er bunamain 700'000 Venezolans en l'exteriur sajan sa participads, uschia scriva l'opposiziun. La regenza na renconuscha betg la votaziun.
RR novitads 06:00